Láthattad mostanság a "gluténmentes" feliratot élelmiszercsomagolásokon,
elviteles étlapokon, samponokon, lakáshirdetésekben, az inged címkéjén,
egy kalapácson, valaki hátára tetoválva vagy egy barátod önéletrajzában.
Legközelebb, ha valaki mesélni kezdi, hogyan szabadult meg nemrég a gluténtól,
felteheted neki ezt a pár kérdést,
melyekre barátod, mivel értelmes lény, aki megfontoltan választ étrendet,
és semmiképp sem csak a legújabb divatdiétát követi,
a következőket válaszolja majd:
– Mi a glutén?
– A glutén egy vízben nem oldódó összetett fehérje,
mely két fehérjéből, a gliadinból és a gluteninből épül fel.
– Hol találkozhatsz gluténnel?
– A glutén megtalálható gabonafélékben, főként a búzában, a rozsban és az árpában.
– Mit csinált a glutén az emberiség eddigi teljes történelme alatt,
és most hirtelen miért érdekel minket?
– A gluténtől nyújtható a tészta,
és rágós a búzalisztből készült étel,
például a kenyér vagy a tészta.
Pár embernél ezek az ételek problémát okoznak,
például búzaallergiát, cöliákiát és nem-cöliákiás gluténérzékenységet.
A búzaallergia egy ritka betegség,
melynek során az egyén immunrendszere
allergiás választ indít a búzafehérje ellen;
ez enyhe problémákhoz és néhány ritka esetben
ún. anafilaxiás reakcióhoz vezet, mely veszélyes is lehet.
A cöliákia örökletes betegség,
melyben a gluténtartalmú ételek fogyasztása
gyulladást és sérülést okoz a vékonybél nyálkahártyáján.
Ez zavart okoz a bélműködésben,
és olyan problémákhoz vezet, mint a hasfájás, puffadás, hasmenés,
súlyvesztés, bőrkiütések, csontproblémák – például csontritkulás –,
vashiány, alacsony termet, meddőség, fáradtság vagy depresszió.
Kezelés nélkül a cöliákia növeli
bizonyos ráktípusok kialakulásának kockázatát.
Az Egyesült Államokban minden 100-200 emberből egy cöliákiában szenved.
Ha a vérvétel cöliákiára utal,
a diagnózist biopsziával támasztják alá.
A leghatásosabb kezelés a gluténmentes étrend,
mely segít helyreállítani a bélkárosodást, és enyhíti a tüneteket.
Vannak, akiknek annak ellenére, hogy nincs sem cöliákiájuk, sem búzaallergiájuk,
panaszokat okoz a gluténtartalmú ételek fogyasztása.
Nekik ún. nem-cöliákiás gluténérzékenységük van.
Fájdalmas hasi tüneteket tapasztalnak,
és fáradtságtól, ködös elmétől, ízületi fájdalmaktól és bőrkiütésektől szenvednek.
A gluténmentes étrend általában enyhíti a tüneteket.
Valójában hány embert érint a szóban forgó gluténérzékenység?
A nem-cöliákiás gluténérzékenység előfordulása nem egyértelmű,
de valószínűleg sokkal gyakoribb, mint a búzaallergia vagy a cöliákia.
A diagnózist a tünetek kialakulása,
a búzaallergia és a cöliákia kizárása,
és a gluténmentes étrend utáni javulás alapján állítják fel.
Nincs megbízható vér- vagy szövetvizsgálat,
részben azért, mert a nem-cöliákiás gluténérzékenység
nem különálló betegség, és több lehetséges kiváltó oka van.
Például lehet,
hogy a gluténtől működésbe lép az immunrendszer a vékonybélben,
vagy kilyukadhat a vékonybél.
Máskor az állítólag nem-cöliákiás gluténérzékenységben szenvedők
valójában nem a búzafehérjére érzékenyek,
hanem a búzában és más ételekben található fruktánnak nevezett cukrokra.
Az ember vékonybele nem képes a fruktánokat megemészteni,
így azok a vastagbélbe kerülnek,
ahol a baktériumok megerjesztik azokat,
melynek során rövidláncú zsírsavak és gázok képződnek.
Ez kellemetlen tünetekhez vezet az emésztési problémákkal küzdőknél.
A nem-cöliákiás gluténérzékenység másik lehetséges magyarázata a nocebo hatás.
Akkor fordul elő, ha valaki azt gondolja, hogy valami problémát fog okozni,
és mivel ezt hiszi, így is lesz.
Ez a jobban ismert, de sokkal esetlegesebb placebo hatás ellentéte.
Tekintve, hogy mennyi rossz sajtót kap a glutén a médiában,
a nocebo hatás szerepet játszhat abban,
hogy néhányan azt gondolják, gluténérzékenyek.
Mindezek miatt világos, hogy azok a problémák,
melyeket valaki búza és más gabonák fogyasztásakor észlel,
nem kizárólag a glutén miatt vannak.
Így a nem-cöliákiás gluténérzékenységet
jobb lenne búzaintoleranciának nevezni.
Így ha ahelyett, hogy azt mondjuk, gluténmentesen táplálkozunk,
azt mondanánk inkább, hogy búzaintoleranciánk van,
vajon ugyanolyan gyakran hallanánk-e a problémáról, mint ma?
Lehet, hogy gluténérzékenység- érzékenységünket
felváltaná a búzaintolerancia- intolerancia.